Forslag til RÅDETS BESLUTNING om bemyndigelse af Nederlandene til i overensstemmelse med proceduren i artikel 8, stk. 4, i direktiv 92/81/EØF at anvende en reduceret punktafgiftssats på dieselolie anvendt af taxier i løbet af 2000

(forelagt af Kommissionen)

BEGRUNDELSE

1. Fremsættelsen af anmodningen

Ved skrivelse af 2. oktober 2000, ændret den 6. oktober, meddelte de nederlandske myndigheder Kommissionen, at de i henhold til artikel 8, stk. 4, i direktiv 92/81/EØF [1] ønskede at anvende en reduceret punktafgiftssats på gasolie anvendt af taxier i løbet af 2000.

[1] EFT L 316 af 31.10.1992, s. 12; direktivet er senest ændret ved direktiv 94/74/EF (EFT L 365 af 31.12.1994, s. 46).

Sigtet med denne foranstaltning er at indrømme taxier en reduktion af punktafgiften på gasolie anvendt i løbet af 2000. Denne reduktion er gradvis aftagende, idet tilbagebetalingen finder sted efter følgende regler: 0,14 NLG (0,06 EUR) pr. liter anvendt fra den 1.1.2000 til den 31.03.2000, 0,105 NLG fra den 1.4 til den 30.6, 0,07 NLG fra den 1.7 til den 30.9 og 0,035 NLG fra den 1.10 til den 31.12.2000. Den minimumssats, der er fastsat i artikel 5 i direktiv 92/82/EØF [2], dvs. 245 EUR (eller 539,9 NLG) for 1000 l gasolie, vil blive respekteret.

[2] EFT L 316 af 31.10.1992, s. 19; direktivet er senest ændret ved direktiv 94/74/EF (EFT L 365 af 31.12.1994, s. 46).

Denne foranstaltning vil komme 22 500 taxier til gode, og den gennemsnitlige fordel pr. taxi vil andrage 160 EUR.

De nederlandske myndigheder bekræfter, at reduktionen vil blive tilbudt alle taxier, og at der derfor ikke vil blive tale om forskelsbehandling. Desuden menes der ikke at ville finde fordrejning sted på det indre marked.

Nederlandene anmoder derfor om bemyndigelse til at anvende en reduceret punktafgiftssats på gasolie anvendt af taxier fra den 1. januar 2000 til den 31. december 2000.

2. Kommissionens vurdering

I henhold til artikel 8, stk. 4, i direktiv 92/81/EØF kan Rådet med enstemmighed på forslag af Kommissionen tillade en medlemsstat at fritage mineralolier for punktafgifter eller lempe disse yderligere, hvis særlige hensyn taler herfor.

I henhold til artikel 8, stk. 4, i nævnte direktiv meddelte Nederlandene ved skrivelser af 2. oktober og 6. oktober Kommissionen, at landet havde til hensigt at indrømme en afgiftsfritagelse for gasolie anvendt af taxier alene i løbet af 2000. Efter en indledende undersøgelse stillede Kommissionen en række spørgsmål til de nederlandske myndigheder for at klarlægge forskellige aspekter ved denne plan. Kommissionen modtog den 31. oktober 2000 supplerende oplysninger.

Efter en tilbundsgående undersøgelse konstaterer Kommissionen, at fritagelsen er tidsmæssigt begrænset, da den kun er gældende i 2000. På baggrund af, at den normale punktafgiftssats på gasolie anvendt som brændstof i Nederlandene andrager 735,5 NLG [3], og at Fællesskabets minimum er fastsat til 539,9 NLG, er beløbene for punktafgifterne på gasolie anvendt af taxier i løbet af 2000 følgende:

[3] Gældende sats i løbet af år 2000.

>TABELPOSITION>

Den af de nederlandske myndigheder trufne foranstaltning er således gradvis aftagende. Den respekterer den minimumspunktafgiftssats, der er omhandlet i artikel 5 i direktiv 92/82/EØF [4].

[4] EFT L 316 af 31.10.1992, s. 19; direktivet er senest ændret ved direktiv 94/74/EF (EFT L 365 af 31.12.1994, s. 46).

Tilbagebetalingen er lavere end detailprisforhøjelsen for brændstof. Foranstaltningen er derfor velproportioneret.

Da fritagelsen desuden er begrænset til taxier, hvis aktivitet efter sagens natur er lokal, øver den ingen indflydelse på samhandelen i Fællesskabet. Den er heller ikke diskriminerende, eftersom tilbagebetalingen kommer alle taxier til gode.

Endelig bemærker Kommissionen, at den i sit forslag af 15. november 2000 [5] til Rådets beslutning foreslog en femårig forlængelse af de fritagelser, der eksisterer pr. 31. december 2000 for brændstof anvendt af taxier i Spanien, Frankrig og Italien.

[5] KOM(2000) 678 endelig.

I henhold til direktiv 92/81/EØF er de øvrige medlemsstater ved skrivelse af 24. november 2000 underrettet om anmodningen fra Nederlandene.

3. Beslutning

Kommissionen foreslår Rådet at beslutte, at Nederlandene bemyndiges til i 2000 at anvende en reduceret punktafgiftssats på gasolie anvendt som brændstof i taxier.

Forslag til

RÅDETS BESLUTNING

om bemyndigelse af Nederlandene til i overensstemmelse med proceduren i artikel 8, stk. 4, i direktiv 92/81/EØF at anvende en reduceret punktafgiftssats på dieselolie anvendt af taxier i løbet af 2000

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 92/81/EØF af 19 oktober 1992 om harmonisering af punktafgiftsstrukturen for mineralolier [6], særlig artikel 8, stk. 4,

[6] EFT L 316 af 31.10.1992, s. 12; direktivet er senest ændret ved direktiv 94/74/EF (EFT L 365 af 31.12.1994, s. 46).

under henvisning til forslag fra Kommissionen, og

ud fra følgende betragtninger:

(1) I henhold til artikel 8, stk. 4, i Rådets direktiv 92/81/EØF kan Rådet med enstemmighed på forslag af Kommissionen tillade en medlemsstat at fritage mineralolier for punktafgifter eller lempe disse yderligere, hvis særlige hensyn taler herfor.

(2) Nederlandene har anmodet om bemyndigelse til at indføre en reduceret punktafgiftssats på gasolie anvendt af taxier alene i 2000. Der er planlagt en gradvis aftagende tilbagebetaling på maksimalt 0,14 NLG pr. liter gasolie til alle taxier, der virker i Nederlandene.

(3) Foranstaltningen respekterer den minimumspunktafgiftssats, der er omhandlet i artikel 5 i direktiv 92/82/EF [7].

[7] EFT L 316 af 31.10.1992, s. 19; direktivet er senest ændret ved direktiv 94/74/EF (EFT L 365 af 31.12.1994, s. 46).

(4) Tilbagebetalingen er lavere end detailprisforhøjelsen for brændstof. Foranstaltningen er derfor velproportioneret.

(5) Efter Kommissionens og samtlige medlemsstaters opfattelse fører anvendelsen af en reduceret punktafgiftssats på gasolie anvendt af taxier i løbet af 2000 ikke til konkurrencefordrejning, ligesom den ikke lægger hindringer i vejen for det indre markeds funktionsmåde. Da den er begrænset til taxier, hvis aktivitet efter sagens natur er lokal, øver fritagelsen ingen indflydelse på samhandelen i Fællesskabet.

(6) De øvrige medlemsstater er blevet informeret om ovenstående.

(7) I sit forslag af 15. november 2000 [8] til Rådets beslutning anmodede Kommissionen om en forlængelse af de fritagelser, der eksisterer pr. 31. december 2000 for brændstof anvendt af taxier i Spanien, Frankrig og Italien -

[8] KOM(2000) 678 endelig.

VEDTAGET FØLGENDE BESLUTNING:

Artikel 1

1. I henhold til artikel 8, stk. 4, i Rådets direktiv 92/81/EØF bemyndiges Nederlandene til at anvende en gradvis aftagende reduceret punktafgiftssats på maksimalt 0,14 NLG pr. liter gasolie anvendt af taxier fra den 1. januar 2000 til den 31. december 2000.

2. Denne reducerede sats skal overholde de forpligtelser, der er fastsat i Rådets direktiv 92/82/EØF af 19. oktober 1992 om indbyrdes tilnærmelse af punktafgiftssatserne for mineralolier [9], særlig de i artikel 5 omhandlede minimumssatser.

[9] EFT L 316 af 31.10.1992, s. 19; direktivet er senest ændret ved direktiv 94/74/EF (EFT L 365 af 31.12.1994, s. 46).

Artikel 2

Denne beslutning er rettet til Nederlandene.

Udfærdiget i Bruxelles,

På Rådets vegne

Formand